b'\n_START_ARTICLE_\nWienin ensimm\xc3\xa4inen v\xc3\xa4litystuomio\n_START_SECTION_\nTausta\n_START_PARAGRAPH_\nUnkari oli menett\xc3\xa4nyt suuria alueita ensimm\xc3\xa4ist\xc3\xa4 maailmansotaa seuranneessa Trianonin rauhassa ja itsen\xc3\xa4istyneen Unkarin ulkopuolelle j\xc3\xa4i suuri m\xc3\xa4\xc3\xa4r\xc3\xa4 etnisi\xc3\xa4 unkarilaisia. Suuri unkarilaisv\xc3\xa4hemmist\xc3\xb6 oli esimerkiksi T\xc5\xa1ekkoslovakiaan kuuluneessa Slovakiassa ja Karpaatto-Ruteniassa. Natsi-Saksa oli liitt\xc3\xa4nyt It\xc3\xa4vallan Saksaan maaliskuussa 1938 ja kes\xc3\xa4ll\xc3\xa4 maailmanpoliittista tilannetta k\xc3\xa4rjisti kysymys T\xc5\xa1ekkoslovakian niin sanotun sudeettikysymys. Saksaa johtanut Adolf Hitler oli p\xc3\xa4\xc3\xa4tt\xc3\xa4nyt hankkiutua eroon T\xc5\xa1ekkoslovakiasta odottaen apua Unkarilta, jossa vaadittiin v\xc3\xa4hint\xc3\xa4\xc3\xa4n unkarilaisenemmist\xc3\xb6isten alueiden palauttamista Unkarille, sek\xc3\xa4 laajemmassa mittakaavassa koko ennen vuotta 1918 Unkariin kuulunutta Slovakiaa ja Karpaatto-Ruteniaa. Maailmanpoliittisen tilanteen takia uhkana oli kuitenkin sota l\xc3\xa4nsimaisia suurvaltoja, kuten Isoa-Britanniaa vastaan. Unkarin yleisesikunta ei katsonut olevansa valmis mahdolliseen sotaan._NEWLINE_Sodan uhan takia unkarilaiset eiv\xc3\xa4t halunneet sitoutua Saksan suunnitelmiin, vaikka Hitler tarjosikin Unkarille koko Slovakiaa ja Karpaatto-Ruteniaa. Unkarin valtionhoitaja Mikl\xc3\xb3s Horthy vieraili Hitlerin luona elokuussa 1938, jossa h\xc3\xa4n selitti ett\xc3\xa4 Unkari ei olisi valmis sotaan viel\xc3\xa4 ainakaan vuoteen. H\xc3\xa4n lis\xc3\xa4si viel\xc3\xa4p\xc3\xa4 uskovansa Britannian voittavan lopulta mahdollisen sodan. Kysymys sudeettialueista k\xc3\xa4rjistyi syyskuussa. Unkari esitti T\xc5\xa1ekkoslovakialle unkarilaisten alueiden luovuttamista koskeneen nootin, mutta ei puuttunut muuten asiaan. 29. syyskuuta Saksa, Italia, Iso-Britannia ja Ranska sopivat M\xc3\xbcncheniss\xc3\xa4 sudeettialueen liitt\xc3\xa4misest\xc3\xa4 Saksaan. L\xc3\xa4nsivaltojen hylk\xc3\xa4\xc3\xa4m\xc3\xa4ll\xc3\xa4 T\xc5\xa1ekkoslovakian Edvard Bene\xc5\xa1ill\xc3\xa4 ei ollut muuta vaihtoehtoa, kuin hyv\xc3\xa4ksy\xc3\xa4 sopimuksen ehdot. Italian Benito Mussolini oli tuonut esille my\xc3\xb6s Unkarin kysymyksen ja sopimukseen tehtiinkin lis\xc3\xa4ys, jonka mukaan muita maan v\xc3\xa4hemmist\xc3\xb6j\xc3\xa4 unkarilaisia ja puolalaisia koskevat kysymykset ratkaistaisiin kolmen kuukauden kuluessa.\n_START_SECTION_\nV\xc3\xa4litystuomio\n_START_PARAGRAPH_\nSuursodan uhka oli v\xc3\xa4istynyt M\xc3\xbcnchenin sopimuksen my\xc3\xb6t\xc3\xa4, ja T\xc5\xa1ekkoslovakiasta oli tullut silvottu ja puolustuskyvyt\xc3\xb6n. Nyt unkarilaisetkin ilmoittivat Hitlerille olevansa valmiita sotilaallisiinkin toimiin omien aluevaatimustensa t\xc3\xa4ytt\xc3\xa4miseksi. Saksa oli nyt kuitenkin kylm\xc3\xa4kiskoisempi. Unkarilaisia vaadittiin rajoittamaan vaatimuksensa unkarilaisten asuttamiin alueisiin, ja Unkarin ja T\xc5\xa1ekkoslovakian kahdenkeskiset neuvottelut asiaa koskien eiv\xc3\xa4t johtaneet lopputulokseen. Suurvalloista Saksa ja italia p\xc3\xa4\xc3\xa4ttiv\xc3\xa4t lopulta sanella v\xc3\xa4litystuomion maiden v\xc3\xa4lille 2. marraskuuta 1938. Tuomiosta vastasivat Saksan ulkoministeri Joachim von Ribbentrop ja Italian Galeazzo Ciano. L\xc3\xa4nsivallat eiv\xc3\xa4t puuttuneet asiaan. V\xc3\xa4litystuomio veti Unkarin uuden pohjoisrajan melko tarkasti etnisi\xc3\xa4 rajoja my\xc3\xb6ten. Unkariin liitettiin alueita Etel\xc3\xa4-Slovakiasta ja Karpaatto-Rutenian etel\xc3\xa4osista. Unkarille annettiin esimerkiksi Ko\xc5\xa1ice, U\xc5\xbegorod ja Kuka\xc4\x8devo. Yhteens\xc3\xa4 alueella oli pinta-alaa 12\xc2\xa0000\xc2\xa0km\xc2\xb2 ja asukkaita alueella oli noin miljoona. Alueen asukkaista 592\xc2\xa0000 oli unkarilaisia, 290\xc2\xa0000 slovakialaisia, 37\xc2\xa0000 ruteenia ja 14\xc2\xa0000 saksalaista. Alueen ulkopuolelle j\xc3\xa4iv\xc3\xa4t unkarilaisten havittelemat Bratislava ja Karpaatto-Rutenian valtaosa.\n_START_SECTION_\nSeuraukset\n_START_PARAGRAPH_\nUnkarissa alueisiin oltiin tyytym\xc3\xa4tt\xc3\xb6mi\xc3\xa4, vaikkakin liitokseen liittyen j\xc3\xa4rjestettiin juhlallisuuksia. Horthy ratsasti valkoisella hevosella unkarilaisen juhlakulkueen k\xc3\xa4rjess\xc3\xa4 Ko\xc5\xa1iceen. Unkarilaiset suunnittelivat my\xc3\xb6s Karpaatto-Rutenian sotilaallista valtausta, mutta Hitler kielsi heit\xc3\xa4 toteuttamasta suunnitelmaansa toistaiseksi. Tilanne muuttui kuitenkin viel\xc3\xa4 maaliskuussa 1939. Saksa miehitti viel\xc3\xa4 j\xc3\xa4ljell\xc3\xa4 olleen tynk\xc3\xa4-T\xc5\xa1ekkoslovakian. B\xc3\xb6\xc3\xb6mist\xc3\xa4 ja M\xc3\xa4\xc3\xa4rist\xc3\xa4 tehtiin Saksan protektoraatti, kun taas Slovakiasta tuli itsen\xc3\xa4inen valtio Saksan suojeluksessa. Saksalaisten joukkojen marssiessa Prahaan 15. maaliskuuta unkarilaiset joukot hy\xc3\xb6kk\xc3\xa4siv\xc3\xa4t itsen\xc3\xa4iseksi julistautuneeseen Karpato-Ukrainan tasavaltaan. Unkarilaiset kukistivat paikallisen vastarinnan ja alue liitettiin Unkariin._NEWLINE_Unkarilla oli rajakiistoja viel\xc3\xa4 ensimm\xc3\xa4isen v\xc3\xa4litystuomion j\xc3\xa4lkeen ja kysymys Romanian hallitseman Transsilvanian kohtalosta ratkaistiin my\xc3\xb6hemmin Wienin toisessa v\xc3\xa4litystuomiossa. Molemmat Wienin v\xc3\xa4litystuomiot mit\xc3\xa4t\xc3\xb6itiin toisen maailmansodan lopulla 26. helmikuuta 1945 asetuksella 526/1945.'